KOMISSION ASETUS (EY) N:o 963/1999,
annettu 6 päivänä toukokuuta 1999,
kalastus- ja vesiviljelytuotteiden yhteisen markkinajärjestelyn mekanismeista johtuvien tiettyjen määrien laskemisessa sovellettavista maatalouden muuntokurssin määräytymisperusteista annetun komission asetuksen (ETY) N:o 3516/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden euromääräisestä valuuttajärjestelmästä 15 päivänä joulukuuta 1998 annetun neuvoston asetuksen (EY) N:o 2799/98(1) ja erityisesti sen 3 artiklan 2 kohdan,
sekä katsoo, että
(1) neuvoston asetuksella (EY) N:o 2799/98 otettiin käyttöön uusi maatalouden valuuttajärjestelmä euron käyttöönoton seurauksena; erityiset maatalouden muuntokurssit sisältävä aikaisempi maatalouden valuuttajärjestelmä on kumottu; euron käyttöön ottaneiden jäsenvaltioiden valuuttakurssi vahvistettiin lopullisesti 1 päivänä tammikuuta 1999; euroalueen ulkopuolisten jäsenvaltioiden kansallisten valuuttojen valuuttakurssit vaihtelevat päivittäin euroon nähden; Euroopan yhteisön perustamissopimuksen 42 artiklaan perustuvissa säädöksissä euroina vahvistettujen hintojen muuntaminen niiden jäsenvaltioiden kansalliseksi valuutaksi, jotka eivät ole vielä ottaneet käyttöön yhtenäisvaluuttaa, tehdään käyttämällä euron todellisia valuuttakursseja kyseisissä valuutoissa,
(2) komission asetuksessa (EY) N:o 3516/93(2) vahvistetaan yhteisen markkinajärjestelyn mukaisesti ilmoitettuihin hintoihin, vetäytymishinta mukaan lukien, sovellettavan muuntokurssin määräytymisperuste sen kuukauden, jona toimi on tapahtunut, toiseksi päiväksi,
(3) yhteisestä kalastus- ja vesiviljelytuotealan markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92(3), sellaisena kuin se on viimeksi muutettuna asetuksella (EY) N:o 3318/94(4), 12 artiklan 1 kohdan a alakohdan mukaan tuottajaorganisaatiot voivat käyttää vaihteluväliä markkinahintojen kausivaihtelun huomioon ottamiseksi soveltaessaan kyseisen asetuksen 11 artiklan mukaisesti vahvistettua vetäytymishintaa; kyseisen asetuksen 14 artiklan 1 kohdan mukaan tuottajaorganisaatiot voivat myös käyttää vaihteluväliä markkinahintojen kausivaihtelun huomioon ottamiseksi siirtotukea soveltaessaan,
(4) tietyistä kalastustuotteista maksettavan taloudellisen korvauksen myöntämistä koskevista yksityiskohtaisista soveltamissäännöistä 23 päivänä joulukuuta 1992 annetun komission asetuksen (ETY) N:o 3902/92(5), sellaisena kuin se on viimeksi muutettuna asetuksella (EY) N:o 1338/95(6), 3 artiklan 1 kohdassa ja tietyille kalastustuotteille maksettavan siirtotuen soveltamista koskevista yksityiskohtaisista säännöistä 23 päivänä joulukuuta 1992 annetun komission asetuksen (ETY) N:o 3901/92(7), sellaisena kuin se on viimeksi muutettuna asetuksella (EY) N:o 1337/95(8), 2 artiklan 3 kohdassa edellytetään, että yhteisön vetäytymishintaan tai myyntihintaan sallittua vaihteluväliä soveltavien tuottajaorganisaatioiden on ilmoitettava kyseinen hintataso jäsenvaltion toimivaltaisille viranomaisille vähintään kaksi päivää ennen kuin kyseistä hintaa on sovellettava,
(5) tuottajaorganisaatioiden on tiedettävä vetäytymishinta tai myyntihinta riittävän ajoissa täyttääkseen velvollisuutensa ilmoittaa viranomaisille vaihteluvälin soveltamisesta; muutetussa maatalouden valuuttajärjestelmässä ei tiedetä sovellettavaa valuuttakurssia ennen määräytymisperusteen päivämäärää; tämän vuoksi määräytymisperusteen ja sen soveltamisajanjakson välillä olisi oltava tietty aikaväli,
(6) määräytymisperusteen olisi oltava sitä kuukautta, jona toimi toteutetaan, edeltävän kuukauden kahdeskymmenestoinen päivä; komission asetus (ETY) N:o 3516/93 on näin ollen muutettava, ja
(7) tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan komission asetus (ETY) N:o 3516/93 seuraavasti:
1) Korvataan 1 artikla seuraavasti: " 1 artikla
Kalatalousalalla valuuttakurssin määräytymisperuste vetäytymishinnalle ja siihen liittyville, liitteessä oleville määrille on sitä kuukautta, jona toimi toteutetaan, edeltävän kuukauden kahdeskymmenestoinen päivä.
Käytettävä valuuttakurssi on viimeisin Euroopan keskuspankin (EKP) ennen määräytymisperustetta vahvistama kurssi."
2) Korvataan 2 artikla seuraavasti: " 2 artikla
Asetuksen (ETY) N:o 3759/92 12 artiklassa tarkoitettuun taloudelliseen korvaukseen sovellettava muuntokurssi on sitä kuukautta, jona toimi toteutetaan, edeltävän kuukauden kahdentenakymmenentenätoisena päivänä voimassa oleva valuuttakurssi."
3) Korvataan 3 artikla seuraavasti: " 3 artikla
Asetuksen (ETY) N:o 3759/92 14 artiklassa tarkoitettuun siirtotukeen ja saman asetuksen 15 artiklan 4 kohdassa tarkoitettuun kiinteään tukeen sovellettava muuntokurssi on sitä kuukautta, jona varastoidut tuotteet vedetään markkinoilta, edeltävän kuukauden kahdentenakymmenentenätoisena päivänä voimassa oleva valuuttakurssi."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä toukokuuta 1999.